Komisijos sprendimas
2003 m. vasario 21 d.
leidžiantis valstybėms narėms priimti sprendimus pagal Direktyvą 1999/105/EB dėl trečiosiose šalyse gautos miško dauginamosios medžiagos
(pranešta dokumentu C(2003) 580)
(2003/122/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gruodžio 22 d. Tarybos direktyvą 1999/105/EB dėl prekybos miško dauginamąja medžiaga [1], ypač į jos 19 straipsnio 3 dalį,
kadangi:
(1) Pagal Direktyvos 1999/105/EB 19 straipsnio 1 dalį Taryba, remdamasi Komisijos pasiūlymu, turi nustatyti, ar garantijos, suteiktos trečiojoje šalyje gautai miško dauginamajai medžiagai jos sėklinės bazės patvirtinimo ir priemonių, kurių buvo imtasi ją gaunant, kad ją būtų galima parduoti, atžvilgiu yra tokios pat kaip ir garantijos, suteiktos miško dauginamajai medžiagai, gautai Bendrijoje ir atitinkančiai šios direktyvos reikalavimus.
(2) Vis dėlto, šiuo metu turimos informacijos apie reikalavimus, taikomus trečiosiose šalyse, dar nepakanka, kad Bendrija galėtų priimti tokį sprendimą dėl trečiųjų šalių.
(3) Dėl to, siekiant užkirsti kelią prekybos srautų suardymui, valstybėms narėms turėtų būti leista priimti tokius sprendimus. Tokiu leidimu siekiama užtikrinti, kad importuojamai medžiagai būtų suteikiamos tokios pačios garantijos, kokios yra suteikiamos Bendrijoje gautai miško dauginamajai medžiagai pagal minėtą direktyvą.
(4) Šiame sprendime numatytos priemonės atitinka Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybėms narėms leidžiama priimti sprendimus pagal Direktyvos 1999/105/EB 19 straipsnio 3 dalį dėl priede išvardytose trečiosiose šalyse gautos miško dauginamosios medžiagos ir dėl tame priede išvardytų rūšių, sėklinės bazės rūšių ir kategorijų.
2 straipsnis
Valstybės narės nedelsdamos praneša Komisija ir kitoms valstybėms narėms apie sprendimus, priimtus pagal šį sprendimą ir apie visus tokių sprendimų panaikinimus.
3 straipsnis
1 straipsnyje numatytas leidimas galioja iki 2005 m. gruodžio 31 d.
4 straipsnis
Šis sprendimas skirtas valstybėms narėms.
Priimta Briuselyje, 2003 m. vasario 21 d.